Predkladacia správa

	Osobitné zasadnutie Valného zhromaždenia (ďalej len OZ VZ) Organizácie spojených národov (ďalej len OSN ) k problematike HIV/AIDS sa uskutoční v dňoch 25.-27.júna 2001 v sídle OSN v New Yorku. 
	Zasadnutia sa zúčastnia delegácie členských štátov OSN, delegácie z významných svetových medzinárodných vládnych i mimovládnych organizácií i zástupcovia samotných pacientov postihnutých HIV/AIDS.
	Na základe pozvania generálneho tajomníka OSN Kofiho A. Annana sa na OZ VZ OSN zúčastní aj delegácia Slovenskej republiky.
	Zasadnutie bude pozostávať z 8 plenárnych schôdzí a zo 4 vystúpení zástupcov okrúhlych stolov sumarizujúcich diskusie, ktoré budú prebiehať paralelne. Vystúpenie vedúceho delegácie SR je plánované na utorok 26.júna 2001. Diskusie pri okrúhlych stoloch majú presne určený počet účastníkov (pre východnú Európu 6 miest) a budú uzatvorené pre verejnosť. Na poslednej plenárnej schôdzi bude prijatá Politická deklarácia záväzkov (ďalej len Deklarácia). 
	Deklarácia bola pripravovaná expertami v problematike HIV/AIDS členských krajín OSN, vrátane Slovenskej republiky. Doc. Vlastimil Mayer, riaditeľ Národného programu prevencie HIV/AIDS v SR sa aktívne zúčastnil II. pracovného stretnutia k Deklarácii, ktoré sa konalo v dňoch 21.-25.mája 2001 v New Yorku. 
	Náklady spojené s účasťou delegácie SR na OZ VZ v New Yorku budú hradené jednotlivým členom delegácie podľa rezortnej príslušnosti ministerstva zdravotníctva SR a ministerstva zahraničných vecí SR.